ອົງການ ມູນມໍລະດົກຫລັງສົງຄາມ ຈັດງານສະຫລອງ ຄົບຮອບ 10 ປີ
ອົງການ ມູນມໍລະດົກຫລັງສົງຄາມ ສະຫລອງຄົບຮອບ 10 ປີ ຂອງການຊ່ວຍຫາທຶນ ສົມທົບວຽກງານ ເກັບກູລະເບີດ ທີ່ຕົກຄ້າງມາຈາກ ປາງສົງຄາມຫວຽດນາມ ແຕ່ປີ 1964 ຫາ 1975.
ເມື່ອເດືອນກໍລະກົດຜ່ານມານີ້ ອົງການ Legacies of War ຫລື ອົງການມູນມໍລະດົກຫລັງສົງຄາມ ຊຶ່ງເປັນອົງການນຶ່ງທີ່ ໄດ້ມີບົດບາດ ໃນການຊ່ວຍເກັບກູ້ລະເບີດທີ່ຍັງບໍ່ທັນແຕກ ຢູ່ໃນລາວນັ້ນ ໄດ້ຈັດງານສະຫລອງ ຄົບຮອບ 10 ປີ ທີ່ທາງ ອົງການໄດ້ປະຕິບັດວຽກງານນີ້ມາ ດ້ວຍຜົນສຳເລັດຫລາຍ ຢ່າງເກີນຄາດໝາຍ ພາຍໃຕ້ການບໍລິຫານງານຂອງສະຕີ ລາວອາເມຣິກັນຄົນນຶ່ງ ກິ່ງສະຫວັນ ນັກຂ່າວຂອງເຮົາ ທີ່ ໄດ້ໄປຮ່ວມໃນງານນີ້ ມີລາຍງານກ່ຽວກັບບັນຍາກາດ ການ ສະເຫລີມສະຫລອງ ມາເລົ່າສູ່ທ່ານຟັງ ສະບາຍດີທ່ານຜູ້ຟັງທີ່ເຄົາລົບ ເປັນເວລາ 10 ປີ ທີ່ຜ່ານມາ ອົງການມູນມໍລະດົກຫລັງສົງຄາມ ຫລື Legacies of War ໄດ້ປະຕິບັດຊ່ວຍເຫລືອໃນການ ເກັບກູ້ລະເບີດ ທີ່ຍັງຕົກ ຄ້າງມາແຕ່ປາງສົງຄາມຢູ່ໃນລາວ ຈຸດສຳຄັນຂອງ ອົງການ ມູນມໍລະດົກຫລັງສົງຄາມກໍຄື ຊອກຫາທຶນມາໃຊ້ຈ່າຍໃນ ວຽກການດັ່ງກ່າວ ທີ່ມີຫລາຍໆອົງການມາຊ່ວຍຮ່ວມມື ແຕ່ລະປີ ອົງການມູນມໍລະດົກຫລັງສົງຄາມ ໄດ້ປະສົບຜົນ ສຳເລັດຫລາຍຢ່າງ ກວ່າທີ່ຫລາຍໆຄົນໄດ້ຄິດເອົາໄວ້ ຊື່ງ ນັບຕັ້ງແຕ່ປີ 2004 ເປັນຕົ້ນມາ ວຽກງານສ່ວນນຶ່ງທີ່ຕ້ອງເຂົ້າໃຈນັ້ນກໍຄື ໃຫ້ການສຶກສາ ແກ່ສາທາລະນະຊົນ ເປັນປາກກະບອກສຽງ ຂໍທຶນຈາກລັດຖະບານ ສະຫະລັດ ແລະໃຫ້ ການຊ່ວຍເຫລືອແກ່ ຜູ້ໄດ້ຮັບເຄາະຮ້າຍຈາກລະເບີດຢູ່ໃນ ສປປ ລາວ ຕົກມາເຖິງປັດຈຸ ບັນນີ້ ທຶນທີ່ໄດ້ຮັບຈາກ ລັດຖະສະພາສູງ ສະຫະລັດໄດ້ບັນລຸເຖິງ 12 ລ້ານໂດລາຕໍ່ປີ ຊຶ່ງ ເປັນຈຳນວນສູງສຸດ ທີ່ບໍ່ມີມາກ່ອນ ແລະກໍເປັນການເພີ້ມຂື້ນເຖິງຫົກເທົ້າ ນັບຕັ້ງແຕ່ ອົງ ການມໍລະດົກຫລັງສົງຄາມ ໄດ້ລິເລີ້ມປະຕິບັດງານມາ ໃນການຊອກຫາທຶນຮອນມາ ປະຕິບັດງງານໃນໂຄງການຂອງຕົນນັ້ນ ອົງການນີ້ ຕ້ອງ ໄດ້ອີງອາໄສ ອາສາສະມັກ ຊຶ່ງສ່ວນໃຫຍ່ລ້ວນແລ້ວແຕ່ເປັນນັກວິຊາການ ເຂົ້າມາຊ່ວຍ ດ້ານເຮື່ອແຮງ ສົມທົບດ້ານແນວຄິດ ແລະ ປັດໃຈ ໃນຕອນແລງວັນທີ 9 ເດືອນກໍລະກົດ ທີ່ຜ່ານມານີ້ ແຕ່ເວລາ 6:00 ຫາ 9:00 ໂມງ ຢູ່ທີ່ສະໂມສອນແຫ່ງນຶ່ງໃນ ນະຄອນ ຫລວງ ວໍຊິງຕັນ ດີ ຊີ ບັນດາແຂກຜູ້ມີກຽດກວ່າ 200 ຄົນ ໄດ້ ເດີນທາງມາເຕົ້າໂຮມກັນຈາກທົ່ວປະເທດ ເພື່ອສະຫລອງ ຄົບຮອບ 10 ປີ ຂອງການຈັດຕັ້ງ ອົງການມູນມໍລະດົກຫລັງ ສົງຄາມ ຢູ່ໃນພິທີ່ສັງສັນດັ່ງກ່າວນີ້ ທາງອົງການໄດ້ລາຍ ງານກ່ຽວກັບການເກັບກູ້ລະເບີດຢູ່ໃນ ສປປ ລາວ ພ້ອມຈັດ ໃຫ້ມີການປະມູນຂາຍເຄຶ່ອງສິນລະປະຫັດຖະກຳລາວ ຮູບ ແຕ້ມແລະພາບຖ່າຍຕ່າງໆກ່ຽວກັບເມືອງລາວເພື່ອເປັນການ ຫາລາຍໄດ້ ແລະມີການສະແດງຟ້ອນ ແລະເສບດົນຕີພື້ນເມືອງລາວ ຂອງເຍົາວະຊົນ ລາວອາເມຣິກັນ ແລະສິ່ງສຳຄັນທີ່ສຸດ ທີ່ຂາດບໍ່ໄດ້ນັ້ນກຳຄື ອາຫານພື້ນເມືອງລາວ ຢູ່ໃນບັນຍາກາດອັນອົບອຸ່ນ ແລະຄຶກຄື້ນນີ້ ທ່ານ Brett Darkinsປະທານຄະນະບໍລິ ຫານ ອົງການມໍລະດົກຫລັງສົງຄາມ ທ່ານDarkins ເຄີຍເປັນນັກອາສາສະມັກ ຢູ່ໃນ ສປປ ລາວ ມາກ່ອນແລະໄດ້ຂຽນປື້ມຊື່ວ່າ Another Quiet American ທີ່ນຳອອກ ເຜີຍແຜ່ໃນເດືອນຕຸລາປີ 2003 ປື້ມດັ່ງກ່າວນີ້ ໄດ້ເວົ້າເຖິງປະສົບການຊີວິດສ່ວນ ໂຕຂອງທ່ານ ໃນເວລາທ່ານຢູ່ໃນເມືອງລາວແລະເປັນປື້ມທີ່ໜ້າອ່ານທີ່ສຸດ ທ່ານ Darkins ໄດ້ກ່າວເປີດງານວ່າ ຜູ້ແທນສະພາຕໍ່າ ທ່ານ Mike Honda ເຊື້ອສາຍຍີ່ປຸ່ນ ຈາກລັດ California ເປັນຜູ້ ແທນທີ່ຂະຫຍັນຂັນແຂງ ໃນການເປັນປາກກະບອກສຽງອັນແຮງກ້າໃຫ້ແກ່ປະຊາຄົມ ເຜົ່ານ້ອຍ ໃນປີ 2010 ທ່ານໄດ້ນຳພາຜູ້ແທນສະພາຕໍ່າສະຫະລັດ ຄະນະນຶ່ງ ໄດ້ເດີນ ທາງໄປຢ້ຽມຢາມປະເທດລາວ ເພື່ອໄປສັງເກດເບິ່ງບັນຫາລະເບີດທີ່ບໍ່ທັນແຕກ ແລະ ສົນທະນາກ່ຽວກັບນະໂຍບາຍຕ່າງປະເທດ ໃນປີຕໍ່ມາ ທ່ານໄດ້ກາຍມາເປັນ ຜູ້ສະ ໜັບສະໜູນຊຸກຍູ້ແຂງແຮງ ເພື່ອໃຫ້ລັດຖະສະພາ ສະຫະລັດ ອະນຸມັດງົບປະມານໃຫ້ ແກ່ ອົງການມໍລະດົກຫລັງສົງຄາມ ທ່ານໄດ້ກ່າວໂດຍຫຍໍ້ເຖິງຜົນກະທົບຈາກ ການ ຖິ້ມລະເບີດໃນປາງສົງຄາມ ໃຫ້ບັນດາແຂກຜູ້ມີກຽດຟັງວ່າ : ທ່ານນາງ ຈັນນະພາ ຄຳວົງສາ ຜູ້ອຳນວຍການ ອົງການມູນມໍລະດົກຫລັງສົງຄາມ ສະຕີ ລາວ-ອາເມຣິກັນ ທີ່ຫ້າວຫັນ ເຮັດວຽກປາດສະຈາກຄວາມອິດເມື່ອຍ ນາງໄດ້ເດີນທາງ ເຂົ້າມາຕັ້ງຖິ່ນຖານໃນ ສະຫະລັດ ກັບຄອບຄົວໃນຕົ້ນປີ 1980 ເວລານັ້ນມີອາຍຸພ່ຽງແຕ່ ເຈັດປີ ໃນຊີວິດຫລັງໆຕໍ່ມາ ນາງໄດ້ຄົ້ນພົບເຖິງຄວາມພິນາດ ແລະບາດແຜຂອງສົງຄາມ ອັນເປັນບ້ານເກີດເມືອງນອນຂອງນາວງ ໃນປີ 2004 ຈັນນະພາ ໄດ້ເປັນຜູ້ລິເລີ້ມກໍ່ຕັ້ງ ຊຸກຍູ້ ອົງການມູນມໍລະ ດົກຫລັງສົງຄາມ ດ້ວຍຊີວິດຈິດໃຈ ມາຈົນເຖິງປັດຈຸບັນ ນາງໄດ້ ກ່າວຕໍ່ ວີໂອເອ ວ່າ : ບຸກຄົນສຳຄັນທີ່ ອີກຄົນນຶ່ງ ທີ່ເດີນທາງມາຮ່ວມຈາກລັດ Massachusetts ກໍຄື ດຣ ພິດສະໄໝ ສີຈິດໂກ້ຄົງ Uy ທ່ານນາງເກີດຢູ່ຫ້ວຍຊາຍ ເດີນທາງມາ ສະຫະລັດ ໃນປີ 1979 ເວລານັ້ນມີຍາຍຸສີ່ປີ ປັດຈຸບັນນີ້ເປັນ ອາຈານສອນຢູ່ ມະຫາວິທະຍາໄລ Mass achusetts ທີ່ເມືອງ Lowell ທ່ານນາງກໍແມ່ນຜູ້ນຶ່ງ ທີ່ໄດ້ມາເຕີບໃຫຍ່ຢູ່ໃນ ສະຫະລັດ ແລະໄດ້ຄົ້ນພົບເຖິງຄວາມພິນາດຂອງສົງຄາມ ຢູ່ບ້ານເກີດເມືອງນອນຂອງນາງ ດ້ວຍ ເຫດນີ້ເອງ ພິດສະໄໝ ຈຶ່ງໄດ້ອຸທິດເວລາເຂົ້າມາອາສາສະມັກຊ່ວຍ ອົງການມໍລະດົກ ຫລັງສົງຄາມ ນາງໄດ້ກ່າວຕໍ່ ວີໂອເອ ວ່າ : ນັ້ນແມ່ນການສຳພາດ ບັນດາຄະນະບໍລິຫານ ແລະອາສາສະມັກຂອງ ອົງການມໍລະດົກຫລັງສົງຄາມ ໃນງານສະຫລອງຄົບຮອບ 10 ປີຂອງການປະຕິບັດງານຊ່ວຍເກັບກູ້ລະເບີດ ຢູ່ໃນ ສປປ ລາວ ແລງວັນອາທິດໜ້າ ລາຍການຊີວິຊາວລາວ ຈະກັບມາພົບກັນທ່ານໃນຫົວຂໍ້ໃໝ່ ເຮົາຈະນຳສະເໜີ ໃນຫົວຂໍ້ເລື່ອງໃໝ່ ໂປດຕິດຕາມຮັບຟັງ